Illum, il-Kulleġġ tal-Kummissarji approva d-deċiżjoni li jimponi dazji addizzjonali fuq il-lista sħiħa ta' prodotti tal-Istati Uniti nnotifikati lill-Organizzazzjoni Dinjija tal-Kummerċ (WTO), bħala parti mir-reazzjoni tal-UE għat-tariffi tal-Istati Uniti fuq il-prodotti tal-azzar u tal-aluminju. Wara d-deċiżjoni tal-lum biex jiġu applikati dazji addizzjonali fuq importazzjonijiet partikolari mill-Istati Uniti, il-Kummissjoni qed tistenna li tikkonkludi l-proċedura rilevanti b'koordinament mal-Istati Membri qabel tmiem Ġunju biex id-dazji l-ġodda jibdew japplikaw f'Lulju. L-applikazzjoni tad-dazji ta' riekwilibriju hija konformi mar-regoli tad-WTO, u tikkorrispondi ma' lista ta' prodotti nnotifikata preċedentement lid-WTO. Il-Ftehim ta' Salvagwardja tad-WTO jippermetti riekwilibriju korrispondenti għad-dannu kkawżat mill-miżuri tal-Istati Uniti li qed jolqtu esportazzjonijiet tal-UE b'valur ta' EUR 6,4 biljun (2017). L-UE, għalhekk, se teżerċita drittijietha minnufih fuq prodotti tal-Istati Uniti vvalutati għal sa EUR 2,8 biljun ta' kummerċ. Ir-riekwilibriju li jifdal fuq kummerċ ivvalutat għal EUR 3,6 biljun isir iktar 'il quddiem – minn hawn u tliet snin oħra jew wara eżitu pożittiv fis-soluzzjoni għat-tilwim tad-WTO jekk jiġri qabel. Il-Kummissarju għall-Kummerċ Cecilia Malmström qalet: "Din hija reazzjoni kkalkulata u proporzjonata għad-deċiżjoni unilaterali u illegali tal-Istati Uniti li timponi tariffi fuq l-esportazzjonijiet tal-azzar u tal-aluminju Ewropej. Barra minn hekk, ir-reazzjoni tal-UE hija kompletament konformi mad-dritt kummerċjali internazzjonali. Aħna dispjaċuti li l-Istati Uniti ma ħallewlna l-ebda għażla ħlief li nissalvagwardjaw l-interessi tal-UE." L-impożizzjoni ta' dazji ta' riekwilibriju fuq lista ta' prodotti partikolari tal-Istati Uniti hija parti minn reazzjoni fi tliet livelli deskritta mill-Kummissjoni Ewropea, li tinkludi l-ftuħ ta' proċedimenti legali kontra l-Istati Uniti fid-WTO (fl-1 ta' Ġunju) u l-iskattar possibbli ta' azzjoni ta' salvagwardja biex is-suq Ewropew ikun protett mix-xkiel maħluq mid-devjazzjoni tal-azzar mis-suq Amerikan. Infetħet investigazzjoni dwar dan fis-26 ta' Marzu u l-Kummissjoni għandha disa' xhur biex tiddeċiedi jkunx hemm bżonn ta' miżuri ta' salvagwardja. Jekk l-investigazzjoni tikkonferma l-bżonn ta' azzjoni malajr, deċiżjoni dwar hekk tittieħed sas-sajf. Fir-rigward tal-aluminju, il-Kummissjoni implimentat sistema ta' sorveljanza għall-importazzjonijiet tal-aluminju biex tkun lesta f'każ li tkun meħtieġa azzjoni f'dak is-settur. Fis-7 ta' Marzu, il-Kulleġġ tal-Kummissarji ddeċieda li l-Kummissjoni għandha tkompli tiddiskuti mal-Istati Uniti dwar proċessi oħrajn relatati mal-kummerċ. Fil-31 ta' Mejju saret laqgħa trilaterali mal-Istati Uniti u l-Ġappun f'Pariġi, li matulha sar progress fl-indirizzar tal-għeruq tat-tensjonijiet attwali fis-sistema kummerċjali, inklużi l-prattiki ta' distorsjoni tal-kummerċ taċ-Ċina. Għal Aktar Informazzjoni Lista ta' prodotti għar-riekwilibriju